Man glo met dwelmmiddels van R1.5 miljoen betrapArgieffoto ŉ Man is in Springs aan die Oos-Rand in hegtenis geneem nadat hy met die dwelmmiddel “cat” met ŉ straatwaarde van R1.5 miljoen betrap is. “Die 34-jarige man is omstreeks 08:00 in hegtenis geneem toe ŉ skoenboks met die dwelmmiddels in ŉ kas in sy huis in Pollakpark opgespoor is,” het hoofsuperintendent Wilfred Kgasago, woordvoerder van die Ekurhuleni-metropolisie, gesê. Die metropolisie het reageer op ŉ wenk van een van die besorgde inwoners. Die polisie het beslag gelê op agt plastieksakkies so groot soos tennisballe met die cat daarin. Die man, van Nigerië, staan tereg op aanklag van die besit van dwelmmiddels en handeldryf in onwettige middels. Hy sal binnekort in die Springs-landdroshof verskyn.